Tom Behnke (FP), 1998-06-03:
Hr. Keld Albrechtsen sagde noget, som han formentlig selv er lidt overrasket over, for hans melding var, at Fremskridtspartiet og Dansk Folkeparti har sat sig uden for debatten.
Fordi man har en anderledes holdning til tingene end hr. Keld Albrechtsen, har man sat sig uden for debatten!
Det er altså ikke tilladt at have den modsatte holdning.
Kun hvis det er sådan, at man vil diskutere nogle små fragmenter og justeringer i den klare march direkte frem mod, at staten skal styre det hele, er man med i debatten.
Men hvis man har den holdning, at man gerne vil have lidt personlig frihed her i landet og gerne vil have forbrugerne sat i højsædet, så er man ikke med i debatten.
Det er jo den holdning, som skinner igennem igen og igen og igen, hver gang der kommer et forslag fra den side: Hvis ikke man er enig eller i hvert fald tilnærmelsesvis enig, har man sat sig uden for debatten.
Det siger lidt om hr. Keld Albrechtsen og hans parti!
Så sagde hr. Keld Albrechtsen, at Fremskridtspartiet ønsker at overlade forbrugerne til markedskræfterne.
Nej, det er igen noget vrøvl og en overdramatisering af det, som jeg stod og sagde, for det, jeg sagde, var, at med alle de forskellige instanser, vi har i dag, må det være nok, og det er ikke ensbetydende med, at vi skal have fjernet alle de instanser, vi har; det er ensbetydende med, at nu skal vi ikke have flere, det er ensbetydende med, at nu skal vi ikke have mere af den slags.
Lad os tage et eksempel: Forbrugerrådet laver jo et blad, som hedder Tænk, og i det blad har man lavet den ene analyse efter den anden af en række forskellige produkter, bl.a. mobiltelefoner, men hvor mange mennesker går på biblioteket og henter Forbrugerrådets blad Tænk og ser, hvilken mobiltelefon der er bedst? Ingen!
Næh, det man gør, når man køber en mobiltelefon, det er, at man spørger sine venner, hvis man har sådan nogle, eller også spørger man sin familie, sine bekendte eller sine arbejdskolleger osv.: Hvad bruger de af mobiltelefoner?
Hvad har de af erfaringer med dem?
Og det er noget, man så diskuterer frem og tilbage, og så finder man ud af, hvilken mobiltelefon man ønsker at købe.
Det er altså helt overflødigt.
Man har også lavet en test af forskellige former for blemærker.
Og det kan da godt være, at man når frem til, at f.eks. Libero er verdens bedste ble, fordi den opfylder alle kriterier, at det er bare den bedste.
Men når det nu viser sig, at Pampers er den billigste og i øvrigt opfylder forbrugernes krav med hensyn til, hvad en ble skal kunne, jamen hvorfor i al verden skulle man så begynde at forske i sådan noget?
Lad dog forbrugerne købe det, de ønsker at købe, hvis de er tilfredse med produktet.
Så enkelt er det.
Og lad mig så til sidst sige noget om skat på reklamer:
For det er jo det, der er hele humlen i den socialistiske tankegang: at man bare skal kradse nogle kroner i kassen og så politisk bestemme, hvad de penge i øvrigt skal bruges til.
Så formålet med afgifter på reklamer er altså ikke at prøve på at få en mindre bunke reklamer ind ad brevsprækken.
Næ, det er at få nogle kroner ind, som man politisk og socialistisk kan styre.
Og hr. Keld Albrechtsen sagde det allerede, da han sagde, at pengene skal bruges til at fremme det økologiske.
Jamen hvis hr. Keld Albrechtsen ønsker at fremme det økologiske, så køb økologisk - det gør jeg, og det gør min familie - men lad dog være med at sidde herinde på skatteydernes regning og bestemme, hvad pengene skal gå til! Lad forbrugerne om det.